कुमाऊँ में श्राद्ध के अवसर पर तिमुल के पत्तल बनाकर उनमें पितरों के निमित्त भात, दाल, सब्जी, रायता, चटनी, खीर, मिठाई, फल, बड़ा और पूरी रखरक पुरोहित को खिलाने का रिवाज है। उसे 'पातली' कहते है। उसमें दाड़िम और अखरोट के गूदे रखे जाते हैं। प्रत्येक परिवार को वर्ष में माता-पिता की पुण्यतिथि और महालया (सोलह श्राद्ध) के कुल चार श्राद्ध करने पड़ते हैं। जिससे उसे अपने घर के पास एक तिमुल का पेड़ लगाना पड़ता है। तिमुल की बड़े आकर की चिकनी पत्तियाँ होती है। वे गाय भैसों के लिए उत्तम भोजन मानी जाती है। तिमुल का हरे आकार का फल सब्जी बनाने के काम में आता है उसमें दही, मट्ठा अथवा भांग पीसकर डालने से बनी सब्जी पहले गाँवों में शादी के अवसर पर बारातियों को खिलाने के लिए बनाई जाती थी।